               IL-KUMMISSJONI EWROPEA
            Brussell, 5.11.2018
            COM(2018) 729 final
            2018/0377(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kunsill Konġunt imwaqqaf mill-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa, u l-Istati SADC EPA min-naħa l-oħra, b’rabta mal-adozzjoni prevista tar-Regoli ta’ Proċedura għal Evitar u Soluzzjoni Tat-Tilwim u l-Kodiċi ta’ Kondotta għall-Arbitri u l-Medjaturi

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kunsill Konġunt imwaqqaf mill-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa, u l-Istati EPA tal-Komunità għall-Iżvilupp tan-Nofsinhar tal-Afrika (“SADC”) min-naħa l-oħra, b’rabta mal-adozzjoni prevista tar-Regoli ta’ Proċedura għal Evitar tat-Tilwim u Soluzzjoni u l-Kodiċi ta’ Kondotta għall-Arbitri u l-Medjaturi.

               2.Kuntest tal-proposta

               2.1.Il-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa, u l-Istati EPA SADC, min-naħa l-oħra

               Il-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa, u l-Istati EPA SADC, min-naħa l-oħra (“il-Ftehim”) għandu l-għan li

               (a)jikkontribwixxi għat-tnaqqis u għall-qerda tal-faqar permezz tat-twaqqif ta' sħubija kummerċjali li tkun konsistenti mal-għan tal-iżvilupp sostenibbli, mal-MDGs u mal-Ftehim ta' Cotonou;

               (b)jippromwovi l-integrazzjoni reġjonali, il-kooperazzjoni ekonomika u l-governanza tajba biex b'hekk ikun stabbilit u implimentat qafas regolatorju reġjonali effettiv, prevedibbli u trasparenti għall-kummerċ u għall-investiment bejn il-Partijiet u fost l-Istati EPA SADC;

               (c)jippromwovi l-integrazzjoni gradwali tal-Istati EPA SADC fl-ekonomija dinjija, skont l-għażliet politiċi u l-prijoritajiet ta' żvilupp tagħhom;

               (d)itejjeb il-kapaċità tal-Istati EPA SADC fil-politika kummerċjali u fi kwistjonijiet relatati mal-kummerċ;

               (e)jappoġġja l-kundizzjonijiet għal żieda fl-investiment u fl-inizjattivi tas-settur privat  u jtejjeb il-kapaċità għall-forniment, il-kompetittività u t-tkabbir ekonomiku fl-Istati EPA SADC; u

               (f)isaħħaħ ir-relazzjonijiet eżistenti bejn il-Partijiet fuq il-bażi tas-solidarjetà u tal-interess reċiproku.

               Il-Ftehim japplika provviżorjament bejn l-Unjoni Ewropea u l-Istati Membri tagħha, minn naħa, u l-Botswana, il-Lesotho, in-Namibja, l-Eswatini u l-Afrika t’Isfel, min-naħa l-oħra, mill-10 ta’ Ottubru 2016, u bejn l-Unjoni Ewropea u l-Istati Membri tagħha, minn naħa, u l-Mozambique, min-naħa l-oħra, mill-4 ta’ Frar 2018.

               2.2.Il-Kunsill Konġunt

               L-Artikolu 100 tal-Ftehim jistabbilixxi Kunsill Konġunt u jipprevedi li huwa “għandu jissorvelja u jamministra l-implimentazzjoni ta’ dan il-Ftehim”.

               L-Artikolu 101 tal-Ftehim jipprevedi li l-Kunsill Konġunt għandu jkun magħmul, minn naħa, mill-membri tal-Kunsill tal-Unjoni Ewropea u l-membri rilevanti tal-Kummissjoni Ewropea jew mir-rappreżentanti tagħhom, u, min-naħa l-oħra, mill-Ministri tal-Istati EPA SADC jew mir-rappreżentanti tagħhom.

               L-Artikolu 89(1) jipprevedi li l-Kunsill Konġunt jadotta r-Regoli ta’ Proċedura u Kodiċi ta’ Kondotta skont il-Parti III tal-Ftehim marbut mal-evitar u r-riżoluzzjoni tat-tilwim.

               L-Artikolu 102 tal-Ftehim jipprevedi li l-Kunsill Konġunt jadotta deċiżjonijiet b’kunsens u li dawk id-deċiżjonijiet jorbtu fuq il-Partijiet.

               2.3.L-att previst tal-Kumitat Konġunt

               Matul l-ewwel laqgħa tiegħu, il-Kunsill Konġunt għandu jadotta deċiżjonijiet rigward l-adozzjoni tar-Regoli ta’ Proċedura għal Evitar u Soluzzjoni u l-Kodiċi ta’ Kondotta għall-Arbitri u l-Medjaturi (“l-att previst”).

               L-għan tal-att previst huwa li jistabbilixxi qafas operattiv għad-dispożizzjonijiet tal-Ftehim fil-Parti III dwar Evitar u Soluzzjoni tat-Tilwim.

               3.Il-pożizzjoni li trid tittieħed f’isem l-Unjoni

               Din il-proposta għal Deċiżjoni tal-Kunsill tistabbilixxi l-pożizzjoni li għandha tittieħed f’isem l-Unjoni fil-Kunsill Konġunt imwaqqaf mill-UE-SADC EPA fir-rigward tal-adozzjoni tar-Regoli ta’ Proċedura għal Evitar u Soluzzjoni tat-Tilwim u l-Kodiċi ta’ Kondotta għall-Arbitri u l-Medjaturi.

               Il-Partijiet għall-Ftehim qablu dwar dawn l-abbozzi ta’ deċiżjonijiet u, suġġett għall-proċeduri ta’ teħid ta’ deċiżjonijiet tal-UE, għandhom jiġu adottati fl-ewwel laqgħa tal-Kunsill Konpunt li hija prevista għall-ewwel semestru tal-2019.

               Is-sustanza tar-Regoli ta’ Proċedura u l-Kodiċi ta’ Kondotta mehmuża hija simili ħafna għal dawk tal-Ftehimiet oħrajn ta’ Sħubija Ekonomika jew ftehimiet ta’ kummerċ oħra.

               Dawn id-deċiżjonijiet huma essenzjali biex id-dispożizzjonijiet tal-Parti III tal-Ftehim dwar l-Evitar u Soluzzjoni tat-Tilwim isiru operazzjonali u b’hekk ikun hemm implimentazzjoni bla xkiel tal-Ftehim.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregolaw l-korp inkwistjoni. Dan jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”
                  1
               .

               4.1.2.Applikazzjoni għal dan il-każ

               Il-Kunsill Konġunt huwa korp imwaqqaf minn ftehim, jiġifieri l-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa , u l-Istati EPA SADC, min-naħa l-oħra.

               L-att li l-Kunsill Konġunt huwa mitlub jadotta jikkostitwixxi att b’effetti ġuridiċi. L-att previst ikun vinkolanti skont id-dritt internazzjonali f’konformità mal-Artikolu 102 tal-Ftehim.

               L-att previst ma jissupplimentax u ma jemendax il-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2.Il-bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-għan u mill-kontenut tal-att previst li fir-rigward tagħhom tittieħed pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti u jekk wieħed minn dawn l-għanijiet jew komponenti jkun identifikabbli bħala ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tissejjes fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv ewlieni u l-kontenut tal-att previst huma relatati mal-politika kummerċjali komuni.

               Għalhekk, il-bażi ġuridika sostantiva tad-Deċiżjoni proposta hija l-Artikolu 207 tat-TFUE.

               4.3.Konklużjoni

               Il-bażi ġuridika tad-Deċiżjoni proposta jenħtieġ li tkun l-Artikolu 207 tat-TFUE, flimkien mal-Artikolu 218(9) tat-TFUE.

               2018/0377 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kunsill Konġunt imwaqqaf mill-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa, u l-Istati SADC EPA min-naħa l-oħra, b’rabta mal-adozzjoni prevista tar-Regoli ta’ Proċedura għal Evitar u Soluzzjoni Tat-Tilwim u l-Kodiċi ta’ Kondotta għall-Arbitri u l-Medjaturi

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 207 flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa, u l-Istati EPA tal-Komunità għall-Iżvilupp tan-Nofsinhar tal-Afrika (“SADC”), min-naħa l-oħra, ġie ffirmat mill-Unjoni Ewropea u mill-Istati Membri tagħha fl-10 ta’ Ġunju 2016 (“il-Ftehim”).  Il-Ftehim japplika provviżorjament bejn l-Unjoni Ewropea u l-Istati Membri tagħha, minn naħa, u l-Botswana, il-Lesotho, in-Namibja, l-Eswatini u l-Afrika t’Isfel, min-naħa l-oħra, mill-10 ta’ Ottubru 2016, u bejn l-Unjoni Ewropea u l-Istati Membri tagħha, minn naħa, u l-Mozambique, min-naħa l-oħra, mill-4 ta’ Frar 2018.

               (2)Skont l-Artikolu 102(1) tal-Ftehim, il-Kunsill Konġunt jista’ jadotta deċiżjonijiet li jikkonċernaw l-aspetti kollha koperti minn dan il-Ftehim. L-Artikolu 89(1) jipprevedi li l-Kunsill Konġunt jadotta r-Regoli ta’ Proċedura u Kodiċi ta’ Kondotta skont il-Parti III tal-Ftehim marbut mal-Evitar u s-Soluzzjoni ta’ Tilwim.

               (3)Il-Kunsill Konġunt għandu jadotta matul l-ewwel laqgħa tiegħu, deċiżjonijiet rigward ir-Regoli ta’ Proċedura għall-Evitar u s-Soluzzjoni ta’ Tilwim u l-Kodiċi ta’ Kondotta għall-Arbitri u l-Medjaturi.

               (4)Huwa xieraq li tiġi stabbilita l-pożizzjoni li għandha tiġi adottata f’isem l-Unjoni fil-Kunsill Konġunt, peress li d-deċiżjoni prevista se tkun vinkolanti għall-Unjoni.

               (5)L-adozzjoni ta’ Regoli ta’ Proċedura u ta’ Kodiċi ta’ Kondotta hija prevista mill-Ftehim, fil-Parti III,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fl-ewwel laqgħa tal-Kunsill Konġunt għandha tkun ibbażata fuq l-abbozz ta’ deċiżjoni tal-Kunsill Konġunt fir-rigward tar-Regoli ta’ Proċedura għall-Evitar u s-Soluzzjoni ta’ Tilwim u l-Kodiċi ta’ Kondotta għal Arbitri u Medjaturi li huma mehmuża ma’ din id-Deċiżjoni.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Is-sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.

    ---documentbreak---

               IL-KUMMISSJONI EWROPEA
            Brussell, 5.11.2018
            COM(2018) 729 final
            ANNESS
            ta' [...]
            Proposta għal Deċiżjoni tal-Kunsill
            dwar il-pożizzjoni li għandha tittieħed f'isem l-Unjoni Ewropea fil-Kunsill Konġunt stabbilit skont il-Ftehim ta' Sħubija Ekonomika bejn l-Unjoni Ewropea u l-Istati Membri tagħha, min-naħa, u l-Istati SADC EPA, min-naħa l-oħra fir-rigward tal-adozzjoni tar-Regoli ta' Proċedura għall-Evitar u s-Soluzzjoni tat-Tilwim u l-Kodiċi ta' Kondotta għall-Arbitri u l-Medjaturi

               DOKUMENT MEHMUŻ

               DEĊIŻJONI Nru 2 TAL-KUNSILL KONĠUNT

               ta’ …

               dwar l-adozzjoni tar-Regoli ta’ Proċedura għall-Evitar u Soluzzjoni tat-Tilwim u l-Kodiċi ta’ Kondotta għall-Arbitri u l-Medjaturi

               IL-KUNSILL KONĠUNT,

               Wara li kkunsidra l-Ftehim ta’ Sħubija Ekonomika bejn l-Unjoni Ewropea u l-Istati Membri tagħha, minn naħa waħda, u l-Komunità għall-Iżvilupp tan-Nofsinhar tal-Afrika (“l-Istati EPA SADC”), min-naħa l-oħra (“il-Ftehim”), iffirmat f’Kasane fl-10 ta’ Ġunju 2016, u b’mod partikolari l-Artikoli 89(1), 100, 101 u 102 tiegħu,

               ADOTTA DIN ID-DEĊIŻJONI:

               1.Ir-Regoli ta’ Proċedura għall-Evitar u Soluzzjoni tat-Tilwim huma stabbiliti kif stipulat fl-Anness I.

               2.Il-Kodiċi ta’ Kondotta għall-Arbitri u l-Medjaturi huwa stabbilit kif imniżżel fl-Anness II.

               3.Din id-Deċiżjoni għandha tidħol fis-seħħ fid-data tal-adozzjoni tagħha.

               Magħmul fi … fi …

                        Għall-Kunsill Konġunt

                        Ministru tal-Kummerċ ta’

                        Rappreżentant tal-UE

               ANNESS I

               REGOLI TA’ PROĊEDURA GĦALL-EVITAR U SOLUZZJONI TA' TILWIM

               Artikolu I

               Definizzjonijiet

               1.Fil-PARTI III (Evitar u Soluzzjoni ta’ Tilwim) tal-Ftehim u skont dawn ir-Regoli ta’ Proċedura:

               (a)“Persunal amministrattiv”, fir-rigward ta' Arbitru, tfisser individwi taħt id-direzzjoni u l-kontroll ta’ Arbitru, minbarra l-Assistenti;

               (b)“Konsulent” tfisser individwu magħżul minn Parti sabiex jagħti pariri jew jassisti lil dik il-Parti b'konnessjoni mal-proċedimenti ta' arbitraġġ;

               (c)“Ftehim” tfisser il-Ftehim ta’ Sħubija Ekonomika bejn l-Unjoni Ewropea u l-Istati EPA SADC iffirmat fl-10 ta’ Ġunju 2016;

               (d)“l-Arbitru” tfisser membru tal-Bord tal-Arbitraġġ;

               (e)"Bord tal-arbitraġġ" ifisser bord stabbilit skont l-Artikolu 80 (Stabbiliment ta' Bord tal-Arbitraġġ) tal-Ftehim;

               (f)“Assistent” tfisser individwu li, skont it-termini tal-ħatra u taħt id-direzzjoni u l-kontroll ta’ Arbitru, iwettaq riċerka jew jipprovdi assistenza lil dak l-Arbitru;

               (g)"Parti Lmentatriċi" jfisser kwalunkwe Parti li titlob it-twaqqif ta’ Bord tal-Arbitraġġ skont l-Artikolu 80 (Stabbiliment tal-Bord tal-Arbitraġġ) tal-Ftehim;

               (h)"Jum" tfisser jum kalendarju;

               (i)“Parti(jiet)” tfisser il-partijiet fit-tilwima;

               (j)“Parti Konvenuta” tfisser il-Parti li hija allegata li qiegħda tikser id-dispożizzjonijiet imsemmijin fl-Artikolu 76 (Kamp tal-Applikazzjoni) tal-Ftehim; u

               (k)“Rappreżentant ta’ Parti” tfisser impjegat jew kwalunkwe individwu maħtur minn dipartiment jew aġenzija tal-gvern jew kwalunkwe entità pubblika oħra ta’ Parti, li tirrappreżenta l-Parti għall-għanijiet ta’ tilwim skont dan il-Ftehim.

               Artikolu II

               Notifiki

               1.Kwalunkwe talba, notifika, sottomissjoni bil-miktub jew dokument ieħor tal-:

               (a)Bord tal-Arbitraġġ għandhom jintbagħtu liż-żewġ Partijiet fl-istess ħin;

               (b)Parti li hija indirizzata lill-Bord tal-Arbitraġġ għandha tiġi kkupjata lill-Parti l-oħra fl-istess ħin; u

               (c)Parti li hija indirizzata lill-Parti l-oħra għandha tiġi kkupjata lill-Bord tal-Arbitraġġ fl-istess ħin, kif xieraq.

               2.Kwalunkwe notifika msemmija taħt il-paragrafu 1 ta’ dan l-Artikolu għandha ssir permezz tal-posta elettronika jew, fejn xieraq, b’kull mezz ieħor ta’ telekomunikazzjoni li jipprovdi rekord li d-dokument ikun intbagħat. Sakemm ma jkunx ippruvat mod ieħor, in-notifika għandha titqies li tkun waslet fl-istess jum li tkun intbagħtet.

               3.In-notifiki għandhom ikunu indirizzati lid-Direttorat Ġenerali għall-Kummerċ tal-Kummissjoni Ewropea tal-Unjoni Ewropea u lill-koordinatur tal-Istati EPA SADC, previsti skont l-Artikolu 105 tal-Ftehim, rispettivament.

               4.Żbalji żgħar ta' natura klerikali li jsiru fi kwalunkwe talba, notifika, sottomissjoni bil-miktub jew dokument ieħor relatat mal-proċedimenti tal-Bord ta' Arbitraġġ jistgħu jitranġaw permezz tal-kunsinna ta' dokument ġdid li jindika l-bidliet b'mod ċar.

               5.Jekk l-aħħar jum għall-kunsinna ta’ dokument jaħbat jum ta’ btala pubblika tal-Kummissjoni Ewropea jew tal-Istat jew l-Istati EPA SADC kkonċernati, id-dokument għandu jitqies li jkun intbagħat fil-jum ta’ xogħol li jkun imiss.

               6.Skont in-natura tat-tilwima, it-talbiet u n-notifiki kollha indirizzati lill-Kumitat tal-Kummerċ u l-Iżvilupp tal-UE-SADC għandhom ikunu kkupjati lis-sottokumitati rilevanti l-oħra stabbiliti taħt il-Ftehim.

               Artikolu III

               Il-ħatra ta' Arbitri

               1.Jekk skont l-Artikolu 80 tal-Ftehim Arbitru jiġi magħżul bil-polza, il-President tal-Kumitat għall-Kummerċ u l-Iżvilupp għandu minnufih jinforma lill-Partijiet dwar id-data, il-ħin u l-post tal-polza.

               2.Il-Partijiet jistgħu jkunu preżenti waqt it-tlugħ bil-polza u din għandha ssir mal-Parti jew Partijiet li jkunu preżenti.

               3.Il-President tal-Kumitat tal-Kummerċ u tal-Iżvilupp għandu jinnotifika, bil-miktub, kull individwu li jkun ntgħażel sabiex iservi ta’ Arbitru bil-ħatra tiegħu. Kull individwu għandu jikkonferma d-disponibbiltà tiegħu liż-żewġ Partijiet fi żmien ħamest (5) ijiem mid-data li fiha jkun ġie infurmat bil-ħatra tiegħu.

               4.F'każ li l-lista prevista fl-Artikolu 94 ta' dan il-Ftehim ma tkunx ġiet stabbilita jew ma tinkludix biżżejjed ismijiet fiż-żmien li fih issir it-talba skont l-Artikolu 80(3) tal-Ftehim, l-Arbitri jintgħażlu bil-polza minn fost l-individwi li jkunu ġew formalment proposti minn Parti waħda jew miż-żewġ Partijiet.

               Artikolu IV

               Laqgħa organizzattiva

               1.Sakemm il-Partijiet ma jiftiehmux mod ieħor, huma jiltaqgħu mal-Bord tal-Arbitraġġ fi żmien għaxart (10) ijiem mit-twaqqif tiegħu biex jistabbilixxu dawk il-kwistjonijiet li l-Partijiet jew il-Bord tal-Arbitraġġ iqisu xierqa, inkluż:

               (a)ir-remunerazzjoni u l-ispejjeż li għandhom jitħallsu lill-Arbitri, li jkunu skont l-istandards tal-Organizzazzjoni Dinjija tal-Kummerċ;

               (b)ir-remunerazzjoni li għandha titħallas lill-Assistent(i), li l-ammont totali ma għandux jaqbeż il-50% tar-rimunerazzjoni tal-Arbitru(i); jew

               (c)is-skeda ta’ żmien tal-proċedimenti.

               2.L-Arbitri u r-Rappreżentanti tal-Partijiet jistgħu jieħdu sehem f'din il-laqgħa permezz ta' konferenza bit-telefown jew b'mezz awdjoviżiv.

               Artikolu V

               Termini ta’ referenza

               1.Sakemm il-Partijiet ma jiftehmux mod ieħor, fi żmien sebat (7) ijiem mid-data tat-twaqqif tal-Bord tal-Arbitraġġ, it-termini ta’ referenza tal-Bord tal-Arbitraġġ huma:

               (a)biex jeżamina, fid-dawl tad-dispożizzjonijiet rilevanti tal-Ftehim ċċitati mill-Partijiet, il-kwistjoni msemmija fit-talba għall-istabbiliment tal-Bord tal-Arbitraġġ;

               (b)li jwettaq tiftix dwar il-konformità tal-miżura inkwistjoni mad-dispożizzjonijiet tal-Ftehim imsemmija fl-Artikolu 76 tal-Ftehim; u

               (c)biex jagħti rapport f’konformità mal-Artikoli 81 u 82 tal-Ftehim.

               2.Jekk il-Partijiet jaqblu dwar termini ta’ referenza oħra, dawn għandhom jinnotifikaw it-termini ta’ referenza maqbula lill-Bord tal-Arbitraġġ fil-perjodu ta’ żmien stabbilit fil-paragrafu 1 ta’ dan l-Artikolu.

               Artikolu VI

               Is-Sottomissjonijiet bil-Miktub

               Il-Parti Lmentatriċi għandha tippreżenta s-sottomissjoni inizjali tagħha bil-miktub mhux aktar tard minn għoxrin (20) jum wara l-istabbiliment tal-Bord tal-Arbitraġġ. Il-Parti konvenuta għandha tippreżenta s-sottomissjoni tagħha bil-miktub sa mhux aktar tard minn għoxrin (20) jum wara d-data tal-kunsinna tas-sottomissjoni tal-Parti Lmentatriċi bil-miktub.

               Artikolu VII

               Operat tal-Bord tal-Arbitraġġ

               1.Il-President tal-Bord tal-Arbitraġġ jippresjedi fil-laqgħat kollha tiegħu. Il-Bord tal-Arbitraġġ jista' jiddelega l-awtorità lill-President biex jieħu deċiżjonijiet amministrattivi u proċedurali.

               2.Sakemm ma jkunx stipulat mod ieħor fil-PARTI III tal-Ftehim jew f'dawn ir-Regoli ta' Proċedura, il-Bord tal-Arbitraġġ jista' jwettaq l-attivitajiet tiegħu bi kwalunkwe mezz, inkluż bit-telefown, trażmissjonijiet bil-faks jew kollegamenti bil-kompjuter.

               3.L-Arbitri biss jistgħu jieħdu sehem fid-deliberazzjonijiet tal-Bord tal-Arbitraġġ, iżda l-Bord tal-Arbitraġġ jista' jippermetti lill-Assistenti tiegħu jkunu preżenti waqt id-deliberazzjonijiet tiegħu.

               4.L-abbozzar ta’ kwalunkwe deċiżjoni u rapport tibqa’ r-responsabbiltà esklussiva tal-Bord tal-Arbitraġġ u ma tistax tiġi delegata.

               5.Meta tqum xi kwistjoni proċedurali li mhix koperta mill-PARTI III ta’ dan il-Ftehim u l-annessi tiegħu, il-Bord tal-Arbitraġġ, wara li jikkonsulta lill-Partijiet, jista' jadotta proċedura xierqa li tkun kompatibbli ma’ dawk id-dispożizzjonijiet.

               6.Meta l-Bord tal-Arbitraġġ jikkunsidra li hemm il-ħtieġa li jiġi modifikat xi limitu ta' żmien għall-proċedimenti tiegħu minbarra l-limiti ta' żmien stipulati fil-PARTI III ta' dan il-Ftehim jew li jsir xi aġġustament proċedurali jew amministrattiv, jinforma lill-Partijiet involuti fit-tilwima bil-miktub dwar ir-raġunijiet għall-bidla jew għall-aġġustament u dwar il-perjodu ta' żmien jew l-aġġustament meħtieġ.

               Artikolu VIII

               Sostituzzjoni

               1.Jekk Arbitru ma jkunx jista’ jipparteċipa fil-proċediment, jirtira, jew ikollu jinbidel, għandu jintgħażel sostitut f’konformità mal-Artikolu 80(3) tal-Ftehim.

               2.Meta Parti tqis li l-Arbitru ma jikkonformax mar-rekwiżiti tal-Anness II (Kodiċi ta’ Kondotta għall-Arbitri u l-Medjaturi) u għaldaqstant jenħtieġ li jiġi sostitwit, din il-Parti għandha tinnotifika lill-Parti l-oħra fi żmien ħmistax-il (15) jum minn meta tkun kisbet evidenza suffiċjenti tal-allegat nuqqas ta’ konformità tal-Arbitru mal-ħtiġiet tal-Anness II (Kodiċi ta’ Kondotta għall-Arbitri u l-Medjaturi).

               3.Il-Partijiet għandhom jikkonsultaw fi żmien ħmistax-il jum (15) min-notifika lill-Parti l-oħra.

               4.Il-Partijiet għandhom jinfurmaw lill-Arbitru bl-allegat nuqqas ta’ konformità tiegħu u jistgħu jitolbu lill-Arbitru biex jieħu passi biex ittaffi n-nuqqas ta’ konformità. Huma jistgħu wkoll, jekk jaqblu fuq hekk, ineħħu lill-Arbitru u jagħżlu Arbitru ġdid skont l-Artikolu 80 tal-Ftehim.

               5.Jekk il-Partijiet jonqsu milli jaqblu dwar il-bżonn li jinbidel l-Arbitru, u mhux il-President tal-Bord tal-Arbitraġġ, kwalunkwe Parti tista' titlob li din il-kwistjoni tiġi riferuta lill-President tal-Bord tal-Arbitraġġ, u d-deċiżjoni tiegħu tkun waħda finali.

               6.Jekk il-President tal-Bord tal-Arbitraġġ ssib li l-Arbitru ma jikkonformax mar-rekwiżiti tal-Anness II (Kodiċi ta’ Kondotta għall-Arbitri u l-Medjaturi), l-Arbitru l-ġdid għandu jintgħażel skont l-Artikolu 80 tal-Ftehim.

               7.Jekk il-Partijiet jonqsu milli jaqblu dwar il-ħtieġa li jibdlu l-President, kull Parti tista' titlob li din il-kwistjoni tingħadda lil xi wieħed mill-membri li jkun fadal mil-lista ta’ individwi msemmija fl-Artikolu 94 tal-Ftehim magħżula biex jaġixxu ta’ President tal-Bord tal-Arbitraġġ. Ismu jew isimha għandu jittella’ bil-polza mill-President tal-Kumitat tal-Kummerċ u tal-Iżvilupp. L-individwu magħżul b’dan il-mod għandu jieħu deċiżjoni jekk il-President huwiex konformi mar-rekwiżiti tal-Anness II (Kodiċi ta’ Kondotta għall-Arbitri u l-Medjaturi). Id-deċiżjoni tiegħu għandha tkun aħħarija.

               Jekk id-deċiżjoni tkun li l-President ma jikkonformax mar-rekwiżiti tal-Anness II (Kodiċi ta’ Kondotta għall-Arbitri u l-Medjaturi), għandu jintgħażel President ġdid skont l-Artikolu 80 tal-Ftehim.

               Artikolu IX

               Seduti ta’ smigħ

               1.Skont l-iskeda determinata skont l-Artikolu IV (1) (c), wara li jikkonsulta mal-Partijiet u l-Arbitri l-oħra, il-President tal-Bord tal-Arbitraġġ għandu jinnotifika lill-Partijiet dwar id-data, il-ħin u l-post tas-seduta ta’ smigħ. Din l-informazzjoni għandha tkun disponibbli pubblikament mill-Parti li fit-territorju tagħha jsir is-smigħ, sakemm is-seduta ma tkunx magħluqa għall-pubbliku.

               2.Ħlief jekk il-Partijiet ma jaqblux mod ieħor, is-seduta għandha ssir fi Brussell jekk il-Parti Lmentatriċi hija Stat EPA SADC jew SACU, skont kif ikun il-każ, u fit-territorji tal-Istati EPA SADC jekk il-Parti Lmentatriċi tkun l-Unjoni Ewropea. Jekk it-tilwima tikkonċerna miżura meħuda minn Stat SADC EPA, is-seduta għandha ssir fit-territorju ta’ dak l-Istat sakemm l-Istat ma jagħtix avviż bil-miktub lill-Bord tal-Arbitraġġ fi żmien għaxart (10) ijiem mill-istabbiliment tiegħu li għandu jintuża post ieħor.

               3.Il-Parti konvenuta għandha tifdi l-ispejjeż tal-amministrazzjoni tal-loġistika waqt is-seduta, li fost l-oħrajn jinkludu spejjeż relatati mal-kiri ta’ post għas-smigħ. Dawn l-ispejjeż m’għandhomx jinkludu kwalunkwe spiża għat-traduzzjoni u l-interpretazzjoni, lanqas kwalunkwe spejjeż assoċjati u pagabbli lil Konsulenti, Arbitri, il-persunal Amministrattiv u Assistent(i) tagħhom.

               4.Il-Bord tal-Arbitraġġ jista' jitlob li jkun hemm aktar minn seduta ta' smigħ waħda jekk il-Partijiet jaqblu dwar dan.

               5.L-Arbitri kollha għandhom ikunu preżenti matul is-seduta kollha ta' smigħ.

               6.Sakemm il-Partijiet ma jaqblux mod ieħor, il-persuni li ġejjin jistgħu jkunu preżenti għas-seduta, irrespettivament jekk il-proċedimenti jkunux miftuħin għall-pubbliku jew le:

               (a)Rappreżentanti ta' Parti;

               (b)Konsulenti;

               (c)Assistenti u persunal Amministrattiv;

               (d)interpreti, tradutturi u relaturi tal-qorti tal-Bord tal-Arbitraġġ; u

               (e)esperti, kif deċiż minn Bord tal-Arbitraġġ skont l-Artikolu 90 tal-Ftehim.

               7.Mhux aktar tard minn sebat (7) ijiem tax-xogħol qabel id-data ta’ seduta ta' smigħ, kull Parti għandha tagħti lill-Bord tal-Arbitraġġ u lill-Parti l-oħra lista bl-ismijiet ta’ dawk il-persuni li se jagħmlu argumenti jew preżentazzjonijiet orali matul is-smigħ ta' seduta f’isem dik il-Parti u ta’ Rappreżentanti u Konsulenti oħra li se jattendu s-seduta ta' smigħ.

               8.Skont l-Artikolu 89(2) tal-Ftehim, is-seduti tal-Bordijiet tal-Arbitraġġ għandhom ikunu miftuħin għall-pubbliku, sakemm il-Bord ta’ l-Arbitraġġ ma jiddeċiedix mod ieħor ex officio jew fuq it-talba tal-Partijiet.

               9.B’konsultazzjoni mal-Partijiet, il-Bord tal-Arbitraġġ għandu jiddeċiedi dwar il-proċeduri u l-arranġamenti loġistiċi adatti biex jiġi żgurat li s-seduti li jkunu miftuħa jkunu ġestiti b’mod effettiv. Dawn il-proċeduri jistgħu jinkludu l-użu ta’ xandir dirett bl-Internet jew ta’ televiżjoni b’ċirkwit magħluq.

               10.Il-Bord tal-Arbitraġġ għandu jmexxi s-seduta b'dan il-mod li ġej, filwaqt li jiżgura li l-Parti Lmentatriċi u l-Parti konvenuta jingħataw l-istess ħin kemm fit-talba u fil-kontrotalba:

               It-Talba

               (a)it-talba tal-Parti Lmentatriċi;

               (b)it-talba tal-Parti konvenuta.

               Il-Kontrotalba

               (a)ir-risposta tal-Parti Lmentatriċi;

               (b)il-kontrorisposta tal-Parti konvenuta.

               11.Il-Bord tal-Arbitraġġ jista' jindirizza direttament mistoqsijiet liż-żewġ Partijiet fi kwalunkwe ħin matul is-seduta ta' smigħ.

               12.Il-Bord tal-Arbitraġġ għandu jagħmel arranġamenti għal traskrizzjoni ta’ seduta biex tiġi ppreparata u konsenjata lill-Partijiet fi żmien raġonevoli wara s-seduta ta’ smigħ. Il-Partijiet involuti fit-tilwima jistgħu jikkummentaw dwar it-traskrizzjoni, u l-Bord tal-Arbitraġġ jista' jikkunsidra dawk il-kummenti.

               13.Kull Parti tista’ tippreżenta sottomissjoni supplimentari bil-miktub rigward kwalunkwe kwistjoni li tkun qamet matul is-smigħ fi żmien għaxart (10) ijiem mid-data tas-smigħ.

               Artikolu X

               Mistoqsijiet bil-Miktub

               1.Il-Bord tal-Arbitraġġ jista’ fi kwalunkwe ħin matul il-proċedimenti jindirizza mistoqsijiet bil-miktub lil waħda mill-Partijiet jew lit-tnejn li huma. Kwalunkwe mistoqsija sottomessa lil waħda mill-Partijiet għandha tiġi kkupjata lill-Parti l-oħra.

               2.Kull Parti għandha wkoll tipprovdi lill-Parti l-oħra kopja tat-tweġibiet tagħha bil-miktub għall-mistoqsijiet tal-Bord tal-Arbitraġġ. Il-Parti l-oħra għandu jkollha l-opportunità li tipprovdi kummenti bil-miktub dwar it-tweġibiet tal-Parti fi żmien sebat (7) ijiem wara l-konsenja ta’ tali kopja.

               Artikolu XI

               Il-kunfidenzjalità

               1.Kull Parti u l-Bord tal-Arbitraġġ għandhom jittrattaw bħala kunfidenzjali l-informazzjoni ppreżentata mill-Parti l-oħra lill-Bord tal-Arbitraġġ li dik il-Parti tkun indikat bħala kunfidenzjali. Meta Parti tissottometti lill-Bord tal-Arbitraġġ sottomissjoni bil-miktub li jkun fiha informazzjoni kunfidenzjali, din għandha tipprovdi wkoll, fi żmien ħmistax-il (15) jum, sottomissjoni mingħajr l-informazzjoni kunfidenzjali u li tista’ tiġi żvelata lill-pubbliku.

               2.Ma hemm xejn f'dawn ir-Regoli ta' Proċedura li jipprekludu Parti involuta fit-tilwima milli tiżvela stqarrijiet biex turi l-pożizzjonijiet tagħha lill-pubbliku, sakemm meta tirreferi għal informazzjoni mressqa mill-Parti l-oħra, ma tikxifx informazzjoni mmarkata mill-Parti l-oħra bħala kunfidenzjali.

               3.Il-Bord tal-Arbitraġġ għandu jiltaqa' f'seduta magħluqa meta s-sottomissjoni u l-argumenti ta' xi Parti jkun fihom informazzjoni kunfidenzjali. Il-Partijiet għandhom iżommu l-kunfidenzjalità tas-seduti ta' smigħ tal-Bord tal-Arbitraġġ meta dawn jinżammu f'sessjonijiet fil-magħluq.

               Artikolu XII

               Kuntatti ex parte

               1.Il-Bord tal-Arbitraġġ m'għandux jiltaqa' jew jikkomunika ma' Parti fl-assenza tal-Parti l-oħra.

               2.L-ebda Arbitru ma għandu jiddiskuti kwalunkwe aspett tal-kontenut tal-proċedimenti ma’ Parti jew mal-Partijiet fin-nuqqas tal-Arbitri l-oħra.

               Artikolu XIII

               Sottomissjonijiet amicus curiae

               1.Ħlief jekk il-Partijiet ma jaqblux mod ieħor, fi żmien ħamest (5) ijiem ta’ xogħol mid-data tat-twaqqif tal-Bord tal-Arbitraġġ, il-Bord tal-Arbitraġġ jista’ jirċievi sottomissjonijiet bil-miktub mhux mitluba minn persuna fiżika ta’ Parti jew persuna ġuridika stabbilita fit-territorju ta’ Parti li hija indipendenti mill-gvernijiet tal-Partijiet, sakemm dawn:

               (a)jaslu għand il-Bord tal-Arbitraġġ fi żmien għaxart (10) ijiem ta’ xogħol mid-data tat-twaqqif tal-Bord tal-Arbitraġġ;

               (b)huma direttament rilevanti għal kwistjoni fattwali jew legali li jkunu qed jiġu kkunsidrati mill-Bord tal-Arbitraġġ;

               (c)jinkludu deskrizzjoni tal-persuna li tkun qiegħda tagħmel is-sottomissjoni, inkluż, għal persuna fiżika, in-nazzjonalità tagħha u għal persuna ġuridika, il-post ta’ stabbiliment tagħha, in-natura tal-attivitajiet tagħha, l-istatus legali tagħha, l-għanijiet ġenerali u s-sorsi tagħha ta’ finanzjament;

               (d)jispeċifikaw in-natura tal-interess li dik il-persuna għandha fil-proċedimenti tal-Bord tal-Arbitraġġ; u

               (e)dawn huma mfassla bil-lingwi magħżula mill-Partijiet skont l-Artikolu XV (1) u (2) ta’ dawn ir-Regoli ta’ Proċedura.

               2.Kull sottomissjoni bħal din għandha tiġi nnotifikata lill-Partijiet involuti fit-tilwima għall-kummenti tagħhom. Il-Partijiet jistgħu jibagħtu l-kummenti tagħhom, fi żmien għaxart (10) ijiem mid-data tal-konsenja, lill-Bord tal-Arbitraġġ.

               3.Il-Bord tal-Arbitraġġ għandu jelenka s-sottomissjonijiet kollha li jkun irċieva li jkunu konformi mal-Artikolu XIII (1) ta' dan l-Artikolu. Il-Bord tal-Arbitraġġ ma għandux ikun obbligat jindirizza, fir-rapport tiegħu, l-argumenti li saru f’dawn is-sottomissjonijiet, madankollu, jekk dan ikun il-każ, għandu wkoll jieħu kont ta’ kwalunkwe kummenti magħmula mill-Partijiet skont il-paragrafu 2 ta’ dan l-Artikolu.

               Artikolu XIV

               Każijiet urġenti

               F’każijiet ta’ urġenza msemmija fil-PARTI III tal-Ftehim, il-Bord tal-Arbitraġġ, wara li jikkonsulta lill-Partijiet, għandu jaġġusta, kif jixraq, il-perijodi ta’ żmien imsemmija f’dawn ir-Regoli ta’ Proċedura. Il-Bord tal-Arbitraġġ għandu jinnotifika lill-Partijiet b’dawn l-aġġustamenti.

               Artikolu XV

               Traduzzjoni u interpretazzjoni

               1.Matul il-konsultazzjonijiet imsemmija fl-Artikolu 77 tal-Ftehim, u mhux iktar tard mil-laqgħa msemmija fl-Artikolu IV (1) ta’ dawn ir-Regoli ta’ Proċedura, il-Partijiet għandhom jippruvaw jaqblu dwar lingwa ta’ ħidma komuni għall-proċedimenti quddiem il-Bord tal-Arbitraġġ.

               2.Jekk il-Partijiet ma jistgħux jaqblu dwar lingwa ta’ ħidma komuni sa dakinhar, għandhom japplikaw ir-regoli mniżżlin fl-Artikolu 91(2) tal-Ftehim.

               3.Il-Parti konvenuta għandha tagħmel l-arranġamenti għall-interpretazzjoni tas-sottomissjonijiet orali fil-lingwi magħżulin mill-Partijiet.

               4.Ir-rapporti u d-deċiżjonijiet tal-Bord tal-Arbitraġġ għandhom jinħarġu bil-lingwa jew lingwi magħżula mill-Partijiet involuti fit-tilwima. Jekk il-Partijiet ma jkunux qablu dwar lingwa ta’ ħidma komuni, ir-rapport interim u finali tal-Bord tal-Arbitraġġ għandu jinħareġ f’waħda mil-lingwi ta’ ħidma tad-WTO.

               5.Kull Parti involuta fit-tilwima tista' tipprovdi kummenti dwar il-preċiżjoni ta' kull verżjoni tradotta ta' dokument imfassal f'konformità ma' dawn ir-Regoli ta' Proċedura.

               6.Kull Parti għandha tħallas l-ispejjeż tat-traduzzjoni tas-sottomissjonijiet miktuba tagħha. L-ispejjeż li jirriżultaw mit-traduzzjoni ta’ deċiżjoni tal-Bord tal-Arbitraġġ jinqasmu b’mod ugwali bejn il-Partijiet.

               Artikolu XVI

               Proċeduri Oħra

               Il-perjodi ta’ żmien stabbiliti f’dawn ir-Regoli ta’ Proċedura għandhom jiġu aġġustati skont il-perjodi ta’ żmien speċjali stipulati għall-adozzjoni ta’ rapport jew deċiżjoni tal-Bord tal-Arbitraġġ fil-proċediment taħt l-Artikoli 84, 85, 86 u 87 tal-Ftehim.

               ****

               ANNESS II

               KODIĊI TA' KONDOTTA GĦALL-ARBITRI U L-MEDJATURI

               Artikolu I

               Definizzjonijiet

               1.F'dan il-Kodiċi ta' Kondotta:

               (a)“Persunal amministrattiv”, fir-rigward ta' Arbitru, tfisser persuni taħt id-direzzjoni u l-kontroll tal-arbitru, minbarra l-assistenti;

               (b)“Assistent”; tfisser individwu li, taħt it-termini tal-ħatra u taħt id-direzzjoni u l-kontroll tal-Arbitru, jwettaq riċerka jew jipprovdi assistenza lil dak l-Arbitru;

               (c)“Kandidat” tfisser individwu li ismu jkun fil-lista tal-arbitri msemmija fl-Artikolu 94 ta' dan il-Ftehim u li jkun ikkunsidrat għall-għażla bħala Arbitru skont l-Artikolu 80 ta' dan il-Ftehim;

               (d)“Medjatur” tfisser individwu li ġie magħżul bħala medjatur f’konformità mal-Artikolu 78 tal-Ftehim);

               (e)“Membru” jew “Arbitru” tfisser membru ta’ Bord tal-Arbitraġġ stabbilit skont l-Artikolu 80 tal-Ftehim.

               Artikolu II

               Prinċipji Regolatorji

               1.Sabiex jinżammu l-integrità u l-imparzjalità tal-mekkaniżmu għas-soluzzjoni tat-tilwim kull Kandidat u l-Arbitru għandu:

               (a)jiffamiljarizza ruħu ma’ dan il-Kodiċi ta’ Kondotta;

               (b)ikun indipendenti u imparzjali;

               (c)jevita kunflitti ta’ interessi diretti jew indiretti;

               (d)jevita kondotta skorretta u l-impressjoni ta’ kondotta skorretta jew preġudizzju;

               (e)josserva standards għolja ta’ kondotta; u

               (f)ma jkunx influwenzat mill-interess personali, pressjoni esterna, kunsiderazzjonijiet politiċi, fama pubblika, u lealtà lejn xi Parti jew biża’ mill-kritika.

               2.Arbitru m'għandux jidħol, direttament jew indirettament, għal obbligi jew jaċċetta kwalunkwe benefiċċju li jista’ bi kwalunkwe mod ifixkel, jew jidher li jfixkel, it-twettiq xieraq ta’ dmirijietu.

               3.Arbitru ma għandux juża l-pożizzjoni tiegħu fuq il-Bord tal-Arbitraġġ biex imexxi 'l quddiem interessi personali jew privati. Arbitru għandu jevita azzjonijiet li jistgħu joħolqu l-impressjoni li xi oħrajn ikunu f'pożizzjoni speċjali li jinfluwenzawh.

               4.Arbitru ma għandux iħalli relazzjonijiet jew responsabbiltajiet finanzjarji, tan-negozju, professjonali, personali jew soċjali, passati jew preżenti, jinfluwenzaw il-kondotta jew ġudizzju tiegħu.

               5.Arbitru għandu jevita li jidħol fi kwalunkwe relazzjoni jew li jakkwista kwalunkwe interess finanzjarju, li x'aktarx jaffettwa l-imparzjalità tiegħu jew li jista', b'mod raġonevoli, joħloq dehra ta' mġiba mhux xierqa jew ta' preġudizzju.

               6.L-Arbitru għandu jeżerċita l-pożizzjoni tiegħu mingħajr ma jfittex jew jaċċetta struzzjonijiet minn ebda gvern, organizzazzjoni internazzjonali, governattiva jew mhux governattiva jew kwalunkwe sors privat, u ma għandux jintervjeni fi kwalunkwe stadju preċedenti tat-tilwima assenjata lilu.

               Artikolu III

               Obbligi dwar x'għandu jiġi żvelat

               1.Qabel ma jaċċetta l-ħatra tiegħu bħala Arbitru skont l-Artikolu 80 tal-Ftehim, Kandidat mitlub li jservi ta’ Arbitru għandu jiddikjara kwalunkwe interess, relazzjoni jew kwistjoni li x’aktarx li taffettwa l-indipendenza jew l-imparzjalità tiegħu, jew li tista’ toħloq b’mod raġonevoli dehra ta’ mġiba mhux xierqa jew preġudizzju fil-proċedimenti.

               2.Għal dan il-għan, Kandidat għandu jagħmel l-isforzi kollha raġonevoli biex isir konxju ta’ kwalunkwe interessi, relazzjonijiet u kwistjonijiet bħal dawn, inklużi l-interessi finanzjarji, jew interessi professjonali, xogħol jew interessi tal-familja.

               3.L-obbligu ta' żvelar skont il-paragrafu 1 ta’ dan l-Artikolu huwa dmir kontinwu li jitlob li Arbitru jiddivulga kwalunkwe interessi, relazzjonijiet jew kwistjonijiet bħal dawn li jistgħu jitfaċċaw matul kull stadju tal-proċedimenti.

               4.Kandidat jew Arbitru għandhom jikkomunikaw lill-Kumitat għall-Kummerċ u l-Iżvilupp għall-kunsiderazzjoni mill-Partijiet kwalunkwe kwistjonijiet li jikkonċernaw ksur reali jew potenzjali ta’ dan il-Kodiċi ta’ Kondotta fl-aktar żmien bikri li huwa jsir konxju minnhom.

               Artikolu IV

               Dmirijiet tal-Arbitri

               1.Wara l-konferma tal-ħatra, l-Arbitru għandu jkun disponibbli biex iwettaq id-dmirijiet tiegħu u għandu jwettaqhom fil-fond u malajr matul il-proċedimenti, u b'mod ġust u b'diliġenza.

               2.Arbitru għandu jikkunsidra biss dawk il-kwistjonijiet li jkunu tqajmu waqt il-proċedimenti u li jitqiesu meħtieġa biex tittieħed deċiżjoni u dan id-dmir ma għandux jiġi delegat lil ebda persuna oħra.

               3.L-Arbitru għandu jieħu l-passi kollha xierqa biex jiżgura li l-Assistenti u l-Persunal Amministrattiv tiegħu jkunu konxji, u josservaw, l-obbligi mitluba mill-Arbitri skont l-Artikoli II, III, IV u VI ta’ dan il-Kodiċi ta’ Kondotta.

               Artikolu V

               Obbligi ta’ Eks Arbitri

               1.Kull Eks Arbitru għandu jevita azzjonijiet li jistgħu joħolqu dehra li kellu preġudizzji fit-twettiq ta' dmirijietu jew li ħad vantaġġ mid-deċiżjoni tal-Bord tal-Arbitraġġ.

               2.Kull Eks Arbitru għandu jikkonforma mal-obbligi fl-Artikolu VI ta’ dan il-Kodiċi ta’ Kondotta.

               Artikolu VI

               Il-kunfidenzjalità

               1.Arbitru ma għandux, fi kwalunkwe ħin, jiżvela xi informazzjoni mhux pubblika li tikkonċerna l-proċedimenti jew li akkwista waqt proċedimenti li għalihom kien ġie maħtur. L-Arbitru m’għandux, fi kwalunkwe każ, jiżvela jew juża informazzjoni ta’ dan it-tip biex jikseb vantaġġ personali jew vantaġġ għal oħrajn jew biex jaffettwa ħażin l-interessi ta’ oħrajn.

               2.Arbitru ma għandux jiżvela deċiżjoni tal-Bord tal-Arbitraġġ jew partijiet minnha qabel ma tiġi ppubblikata f’konformità mal-PARTI III tal-Ftehim.

               3.Arbitru ma għandux, fl-ebda mument jiżvela d-deliberazzjonijiet tal-Bord tal-Arbitraġġ, jew il-fehma ta’ kwalunkwe Arbitru, u lanqas jagħmel dikjarazzjonijiet dwar proċedimenti li għalihom hu jkun ġie maħtur, jew dwar il-kwistjonijiet ikkontestati fil-proċedimenti.

               Artikolu VII

               Spejjeż

               Kull Arbitru għandu jżomm rekords u jagħti rendikont finali tal-ħin dedikat għall-proċedimenti u tal-ispejjeż tiegħu, kif ukoll tal-ħin u l-ispejjeż tal-Assistenti u l-Persunal Amministrattiv tiegħu.

               Artikolu VIII

               Medjaturi

               Dan il-Kodiċi ta’ Kondotta għandu japplika għall-Medjaturi, mutatis mutandis.

               ****


               IL-KUMMISSJONI EWROPEA
            Brussell, 30.11.2018
            COM(2018) 901 final
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            dwar il-mobilizzazzjoni tal-Istrument ta’ Flessibilità għall-finanzjament ta’ miżuri baġitarji immedjati biex jiġu indirizzati t-theddidiet kontinwi tal-migrazzjoni, tad-dħul tar-rifuġjati u tas-sigurtà

               MEMORANDUM TA’ SPJEGAZZJONI

               Ir-Regolament tal-Kunsill (UE, EURATOM) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020
                  1
                jippermetti l-mobilizzazzjoni tal-Istrument tal-Flessibilità sabiex ikun possibbli l-finanzjament ta’ nefqa identifikata b’mod ċar li ma setgħetx tiġi ffinanzjata fil-limiti massimi disponibbli għal intestatura waħda jew aktar tal-qafas finanzjarju pluriennali.

               F’konformità mal-Artikolu 11 tar-Regolament tal-Kunsill Nru 1311/2013 u l-punt 12 tal-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar id-dixxiplina baġitarja, dwar il-kooperazzjoni f’materji ta’ baġit u dwar ġestjoni finanzjarja tajba
                  2
               , wara li ġew eżaminati l-possibilitajiet kollha għar-riallokazzjoni tal-approprjazzjonijiet u ġie eżawrit kull marġini mhux allokat taħt in-nefqa Sigurtà u Ċittadinanza (intestatura 3), il-Kummissjoni qed tipproponi li fl-2019 jiġi mmobilizzat l-Istrument tal-Flessibilità. L-ammont annwali disponibbli fl-2019 huwa ta’ EUR 600 miljun (prezzijiet tal-2011) li jikkorispondi għal EUR 703 miljun fi prezzijiet attwali. Barra minn hekk, EUR 520 miljun huma disponibbli mill-porzjon tal-2018 li ma ntużax.

               Din il-mobilizzazzjoni tikkonċerna ammont ta’ EUR 985,6 miljun aktar mil-limitu massimu tal-intestatura 3 tal-qafas finanzjarju pluriennali, u hija maħsuba biex tiffinanzja appoġġ għal miżuri għall-immaniġġjar ta’ kriżijiet tal-migrazzjoni, tar-refuġjati u tas-sigurtà. Flimkien mal-abbozz inizjali tal-baġit tal-2019, il-Kummissjoni għamlet proposta biex timmobilizza l-Istrument ta’ Flessibilità
                  3
                għall-istess raġuni. Din l-ewwel mobilizzazzjoni, li kienet tinkludi wkoll l-mobilizzazzjoni ta’ EUR 38,1 miljun aktar mil-limitu massimu tal-intestatura 1b biex jiġi pprovdut il-finanzjament tal-estensjoni tal-Programm ta’ Appoġġ għal Riformi Strutturali, issa tħassret u ġiet issostitwita minn proposta oħra
                  4
               , li akkumpanjat din l-ittra emendatorja 1/2019
                  5
                adottata mill-Kummissjoni fid-16 ta’ Ottubru 2018.

               Fin-nuqqas ta’ ftehim fil-Kumitat ta’ Konċiljazzjoni dwar il-baġit 2019 matul il-perjodu ta’ wieħed u għoxrin jum previst fl-Artikolu 314 § 6 tat-Trattat dwar il-Funzjonament tal-Unjoni Ewropea (TFUE), li ntemm fil-19 ta’ Novembru 2018, illum il-Kummissjoni qiegħda tippreżenta abbozz ieħor tal-baġit għall-2019
                  6
               , f’konformità mal-Artikolu 314 § 8 tat-TFUE. Din il-proposta timmobilizza l-Istrument ta’ Flessibilità li jakkumpanja t-tieni AB u tħassar u tissostitwixxi t-tieni proposta li saret fis-16 ta’ Ottubru 2018.

               L-approprjazzjonijiet ta’ pagamenti li jikkorrispondu għall-mobilizzazzjoni proposta tal-Istrument ta’ Flessibilità ġew ikkalkulati fuq il-bażi tar-regoli applikabbli għal prefinanzjament, l-approvazzjoni ta’ prefinanzjament u l-pagamenti finali għad-diversi tipi ta’ miżuri li se jiġu ffinanzjati, u huma ppreżentati fit-tabella ta’ hawn taħt:

               (f’miljuni ta’ EUR, bil-prezzijiet attwali)

                        Sena

                        L-approprjazzjonijiet ta’ pagament relatati mal-mobilizzazzjoni tal-istrument ta’ flessibilità fl-2019

                        2019

                        496,7

                        2020

                        198,8

                        2021

                        118,5

                        2022

                        119,3

                        2023

                        52,3

                        Total

                        985,6

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               dwar il-mobilizzazzjoni tal-Istrument ta’ Flessibilità għall-finanzjament ta’ miżuri baġitarji immedjati biex jiġu indirizzati t-theddidiet kontinwi tal-migrazzjoni, tad-dħul tar-rifuġjati u tas-sigurtà

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea,

               Wara li kkunsidraw il-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar id-dixxiplina baġitarja, dwar il-kooperazzjoni f’materji ta’ baġit u dwar il-ġestjoni finanzjarja tajba
                  7
               , u b’mod partikolari l-punt 12 tiegħu,

               Wara li kkunsidraw il-proposta tal-Kummissjoni Ewropea,

               Billi,

               (1)L-Istrument ta’ Flessibiilità huwa maħsub biex jippermetti l-finanzjament ta’ nefqa identifikata b’mod ċar li ma setgħetx tiġi ffinanzjata fil-limiti disponibbli ta’ intestatura waħda jew aktar.

               (2)Il-limitu massimu tal-ammont annwali disponibbli għall-Istrument ta’ Flessibilità jlaħħaq il-EUR 600 000 000 (prezzijiet tal-2011), kif stipulat fl-Artikolu 11 tar-Regolament tal-Kunsill (UE, Euratom) Nru 1311/2013
                  8
               , żdied, kull fejn applikabbli mill-ammonti skaduti li saru disponibbli skont it-tieni subparagrafu tal-paragrafu 1 ta dak l-Artikolu.

               (3)Sabiex jiġu iindirizzati it-theddidiet kontinwi tal-migrazzjoni, tad-dħul tar-rifuġjati u tas-sigurtà, huwa meħtieġ li jiġu mmobilizzati ammonti addizzjonali sinifikanti għall-finanzjament ta’ tali miżuri bħala kwistjoni ta’ urġenza.

               (4)Wara li eżaminaw il-possibilitajiet kollha għar-riallokazzjoni tal-approprjazzjonijiet taħt il-limiti massimu tan-nefqa għall-intestatura 3 (Sigurtà u ċittadinanza), huwa meħtieġ li jiġi mmobilizzat l-Istrument ta’ Flessibilità biex jissupplimenta l-finanzjament disponibbli fil-baġit ġenerali tal-Unjoni għas-sena finanzjarja 2019, aktar mil-limitu massimu tal-intestatura 3 b’ammont ta’ EUR 985 629 138 biex jiġu ffinanzjati miżuri fil-qasam tal-migrazzjoni, tar-rifuġjati u tas-sigurtà.

               (5)Abbażi tal-profil tal-pagament mistenni, l-approprjazzjonijiet ta’ pagament li jikkorrispondu għall-mobilizzazzjoni tal-Istrument ta’ Flessibilità jenħtieġ li jiġu mqassma matul diversi snin ta’ finanzjament.

               (6)Sabiex ikun permess l-użu malajr tal-fondi, jenħtieġ li din id-Deċiżjoni tibda tapplika mill-bidu tas-sena finanzjarja 2019.

               ADOTTAW DIN ID-DEĊIŻJONI:

               Artikolu 1

               (1)Għall-baġit ġenerali tal-Unjoni għas-sena finanzjarja 2019, l-Istrument ta' Flessibilità għandu jintuża biex jipprovdi s-somma ta' EUR 985 629 138 f’approprjazzjonijiet ta’ impenn fl-Intestatura 3 (Sigurtà u Ċittadinanza).

               L-ammont imsemmi fl-ewwel subparagrafu għandu jintuża biex jiffinanzja miżuri biex jiġu indirizzati it-theddidiet kontinwi tal-migrazzjoni, tad-dħul tar-rifuġjati u tas-sigurtà.

               (2)Abbażi tal-profil tal-pagament mistenni, l-approprjazzjonijiet ta’ pagament li jikkorrispondu għall-mobilizzazzjoni tal-Istrument ta’ Flessibilità għandhom ikunu stmati kif ġej:

               (a)EUR 496 697 300 fl-2019;

               (b)EUR 198 761 656 fl-2020;

               (c)EUR 118 520 503 fl-2021;

               (d)EUR 119 297 639 fl-2022;

               (e)EUR 52 352 040 fl-2023.

               L-ammonti speċifiċi ta’ approprjazzjonijiet ta’ impenn għal kull sena finanzjarja għandhom jiġu awtorizzati f’konformità mal-proċedura baġitarja annwali.

               Artikolu 2

               Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Għandha tibda tapplika mill-1 ta' Jannar 2019.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)

                        ĠU L 347, 20.12.2013, p. 884.

                     (2)

                        ĠU C 373, 20.12.2013, p. 1.

                     (3)

                        COM(2018) 280, 23.5.2018.

                     (4)

                        COM(2018) 708, 16.10.2018.

                     (5)

                        COM(2018) 709, 16.10.2018.

                     (6)

                        COM(2018) 900, 30.11.2018.

                     (7)

                        ĠU C 373, 20.12.2013, p. 1.

                     (8)

                        Ir-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).


               IL-KUMMISSJONI EWROPEA
            Brussell, 12.6.2018
            COM(2018) 454 final
            2018/0240(NLE)
            Proposta għal
            DEĊIŻJONI TAL-KUNSILL
            dwar l-iffirmar, f'isem l-Unjoni Ewropea, tal-Ftehim għall-prevenzjoni tas-Sajd mhux regolat fl-ibħra miftuħa fl-Oċean Artiku Ċentrali

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet għall-proposta u l-objettivi tagħha

               Abbażi tad-direttivi ta' negozjati
                  1
                rilevanti, il-Kummissjoni kellha negozjati mad-delegazzjonijiet mill-Kanada, ir-Repubblika tal-Poplu taċ-Ċina, ir-Renju tad-Danimarka fir-rigward tal-Gżejjer Faeroe u Greenland, l-Iżlanda, il-Ġappun, ir-Repubblika tal-Korea, ir-Renju tan-Norveġja, il-Federazzjoni Russa u l-Istati Uniti tal-Amerka bil-ħsieb li tikkonkludi Ftehim vinkolanti għall-Prevenzjoni tas-Sajd Mhux Regolat fl-Ibħra Miftuħa fl-Oċean Artiku Ċentrali ("il-Ftehim").

               Il-Ftehim għandu jipprevjeni s-sajd kummerċjali mhux regolat fil-parti tal-ibħra miftuħa tal-Oċean Artiku ċentrali, żona ta' bejn wieħed u ieħor 2.8 miljun kilometru kwadru. Qatt ma kien il-każ li jsir sajd kummerċjali f'din iż-żona, u lanqas ma jidher li tant hemm ċans li jsir fil-futur qrib. Minkejja dan, minħabba l-kundizzjonijiet li qed jinbidlu fl-Oċean Artiku, il-gvernijiet inkwistjoni żviluppaw dan il-Ftehim f'konformità mal-approċċ prekawzjonarju għall-ġestjoni tas-sajd.

               Il-Ftehim ser jistabbilixxi u jħaddem Programm Konġunt ta' Riċerka Xjentifika u Monitoraġġ bil-għan li jittejjeb l-intendiment tal-ekosistema/i ta' din iż-żona u, b'mod partikolari, bil-għan li jiġi determinat jekk f'din iż-żona jistgħux jeżistu stokkijiet ta' ħut li jistgħu jinqabdu fuq bażi sostenibbli. Il-Ftehim jipprevedi l-possibbiltà li għal din iż-żona fil-futur jistgħu jiġu stabbiliti organizzazzjoni jew arranġament reġjonali wieħed jew aktar addizzjonali għall-ġestjoni tas-sajd.

               •Konsistenza mad-dispożizzjonijiet ta' politika eżistenti fil-qasam ta’ politika

               Fil-konklużjonijiet tiegħu tal-2009 dwar il-politika tal-UE dwar l-Artiku
                  2
               , il-Kunsill esprima li hu lest jikkunsidra proposta biex jiġi stabbilit qafas regolatorju għall-parti tal-ibħra miftuħa li għadha mhix koperta minn sistema ta’ konservazzjoni internazzjonali billi jiġi estiż il-mandat tal-organizzazzjonijiet reġjonali għall-ġestjoni tas-sajd rilevanti jew kwalunkwe proposta oħra għal dak il-għan maqbula bejn il-partijiet rilevanti. Il-Kunsill innota wkoll li sakemm jiġi stabbilit qafas bħal dan, hu jippreferi projbizzjoni temporanja fuq sajd ġdid f’dawk l-ilmijiet.

               Fil-konklużjonijiet tiegħu tal-2012 dwar il-Komunikazzjoni mill-Kummissjoni dwar id-Dimensjoni esterna tal-Politika Komuni tas-Sajd
                  3
               , il-Kunsill enfasizza, fost l-oħrajn, il-ħtieġa għal inizjattivi ta’ ġestjoni konġunti fejn l-istokkijiet ikunu kondiviżi ma’ pajjiżi terzi biex ikunu assigurati kondizzjonijiet ekwivalenti ta' kompetizzjoni u afferma mill-ġdid ir-rwol fundamentali tal-organizzazzjonijiet reġjonali għall-ġestjoni tas-sajd fil-ġestjoni sostenibbli tar-riżorsi tas-sajd fuq livell internazzjonali.

               Il-Ftehim, ladarba jidħol fis-seħħ, itemm lakuna regolatorja importanti fil-qafas tal-governanza attwali tal-oċean internazzjonali.

               •Konsistenza ma’ politiki oħrajn tal-Unjoni

               Il-proposta hija konsistenti mal-Politika Komuni tas-Sajd tal-Unjoni Ewropea u l-Governanza Internazzjonali tal-Oċean, inkluż il-politika tal-UE dwar l-Artiku.

               2.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Konsultazzjonijiet mal-partijiet ikkonċernati

               Fil-31 ta' Marzu 2016, il-Kunsill adotta direttivi ta' negozjati li awtorizzaw lill-Kummissjoni tiftaħ negozjati f’isem l-Unjoni Ewropea dwar ftehim internazzjonali għall-prevenzjoni tas-sajd mhux regolat fl-ibħra miftuħa fl-Oċean Artiku Ċentrali L-Istati Membri kienu informati bil-progress tan-negozjati fil-laqgħat.

               •Ġbir u użu ta' għarfien espert

                  Fit-tħejjijiet għal kull ċiklu tan-negozjati, u matul kull wieħed minnhom, il-Kummissjoni għamlet użu mill-għarfien espert mill-Istati Membri. Espert legali estern kien ukoll membru tad-delegazzjoni tal-UE waqt l-aħħar żewġ ċikli ta' negozjati.

               3.IMPLIKAZZJONIJIET BAĠITARJI

               Din il-proposta ma tinvolvix spejjeż addizzjonali għall-baġit tal-UE. -

               2018/0240 (NLE)

               Proposta għal

               DEĊIŻJONI TAL-KUNSILL

               dwar l-iffirmar, f'isem l-Unjoni Ewropea,
                  tal-Ftehim għall-prevenzjoni tas-Sajd mhux regolat fl-ibħra miftuħa fl-Oċean Artiku Ċentrali

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43 (2) tiegħu, flimkien mal-Artikolu 218 (5) tiegħu.

               Wara li kkunsidra l-proposta mill-Kummissjoni Ewropea,

               Billi:

               (1)L-Unjoni hija esklużivament kompetenti biex tadotta miżuri għall-konservazzjoni tar-riżorsi bijoloġiċi tal-baħar u biex tidħol fi ftehim ma' pajjiżi terzi u organizzazzjonijiet internazzjonali.

               (2)Skont id-Deċiżjoni tal-Kunsill 98/392/KE
                  4
                u d-Deċiżjoni tal-Kunsill 98/414/EC
                  5
               , l-Unjoni hija rispettivament Parti Kontraenti għall-Konvenzjoni tan-Nazzjonijiet Uniti dwar il-Liġi tal-Baħar tal-10 ta' Diċembru 1982 ("il-Konvenzjoni") u għall-Ftehim dwar l-implimentazzjoni tad-dispożizzjonijiet tal-Konvenzjoni tan-Nazzjonijiet Uniti dwar il-Liġi tal-Baħar tal-10 ta' Diċembru 1982, fir-rigward tal-Konservazzjoni u l-Ġestjoni ta' Stokkijiet ta' Ħut Transżonali u Stokkijiet ta' Ħut li Jpassi Ħafna ("il-Ftehim dwar l-Istokkijiet tal-Ħut"). Kemm il-Konvenzjoni kif ukoll il-Ftehim dwar l-Istokkijiet tal-Ħut jirrikjedu li l-Istati jikkooperaw fil-konservazzjoni u l-ġestjoni tar-riżorsi ħajjin tal-baħar. Il-Ftehim għall-prevenzjoni tas-Sajd mhux regolat fl-ibħra miftuħa fl-Oċean Artiku Ċentrali ("il-Ftehim") jissodisfa dan l-obbligu.

               (3)Ir-Regolament (UE) 1380/2013 tal-Parlament Ewropew u tal-Kunsill
                  6
                jipprevedi li l-Unjoni għandha tmexxi r-relazzjonijiet esterni tagħha dwar is-sajd skont l-obbligi internazzjonali u l-objettivi ta' politika tagħha, kif ukoll skont l-objettivi u l-prinċipji stabbiliti fl-Artikoli 2 u 3 ta’ dak ir-Regolament, sabiex jiġu żgurati sfruttar sostenibbli, ġestjoni u konservazzjoni tar-riżorsi bijoloġiċi tal-baħar u tal-ambjent tal-baħar. Il-Ftehim huwa konsistenti ma' dawn l-objettivi.

               (4)Fil-31 ta' Marzu 2016, il-Kunsill
                  7
                awtorizza lill-Kummissjoni Ewropea tinnegozja, f’isem l-Unjoni Ewropea, ftehim internazzjonali għall-prevenzjoni tas-sajd mhux regolat fl-ibħra miftuħa fl-Oċean Artiku Ċentrali. Dawn in-negozjati ġew konklużi b’suċċess fit-30 ta’ Novembru 2017.

               (5)Sħubija bħala Parti għall-Ftehim tippromwovi konsistenza fl-approċċ ta' konservazzjoni tal-Unjoni fl-oċeani kollha u ssaħħaħ l-impenn tagħha lejn il-konservazzjoni fit-tul u l-użu sostenibbli tar-riżorsi bijoloġiċi tal-baħar globalment.

               (6)Għalhekk il-Ftehim għandu jiġi ffirmat f'isem l-Unjoni sakemm titlesta l-konklużjoni tiegħu

               ADOTTA DIN ID-DEĊIŻJONI:

               Artikolu 1

               L-iffirmar, f'isem l-Unjoni, tal-Ftehim għall-prevenzjoni tas-sajd mhux regolat fl-ibħra miftuħa fl-Oċean Artiku Ċentrali ("il-Ftehim") huwa b'dan awtorizzat, soġġett għall-konklużjoni tal-imsemmi Ftehim.

               It-test tal-Ftehim huwa fl-Anness għal din id-Deċiżjoni.

               Artikolu 2

               Is-Segretarjat Ġenerali tal-Kunsill għandu jistabbilixxi l-istrument ta’ setgħat sħaħ għall-iffirmar tal-Ftehim, soġġett għall-konklużjoni tiegħu, għall-persuna/i indikata/i min-negozjaturi tal-Ftehim

               Artikolu 3

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        Adottati mill-Kunsill fil-31.03.2016

                     (2)

                        Dok. 16857/09 + COR 1

                     (3)

                        Dok. 7087/12 REV 1 ADD 1 COR 1

                     (4)

                        Id-Deċiżjoni tal-Kunsill 98/392/KE tat-23 ta’ Marzu 1998 li tirrigwarda l-konklużjoni mill-Komunità Ewropea tal-Konvenzjoni tan-Nazzjonijiet Uniti tal-10 ta’ Diċembru 1982 dwar il-Liġi tal-Baħar u l-Ftehim tat-28 ta’ Lulju 1994 li għandu x’jaqsam mal-implimentazzjoni tal-Parti XI tiegħu (ĠU L 179, 23.6.1998, p. 1).

                     (5)

                        Id-Deċiżjoni tal-Kunsill 98/414/KE tat-8 ta' Ġunju 1998 dwar ir-ratifika mill-Komunità Ewropea tal-Ftehim sabiex jimplimenta d-dispożizzjonijiet tal-Konvenzjoni tan-Nazzjonijiet Uniti dwar il-Liġi tal-Baħar tal-10 ta' Diċembru 1982 li għandha x'taqsam mal-konservazzjoni u l-ġestjoni tal-istokk tal-ħut fuq iż-żewġ naħat tal-istess żona u l-istokks tal-ħut li jpassi bil-qawwi (ĠU L 189, 3.7.1998, p. 14).

                     (6)

                        Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p. 22).

                     (7)

                        Adottati mill-Kunsill fil-31.03.2016 bid-dokument nru ST 7411 2016 ADD 1

    ---documentbreak---

               IL-KUMMISSJONI EWROPEA
            Brussell,12.6.2018
            COM(2018) 454 final
            ANNESS
            tal-
            Proposta għal Deċiżjoni tal-Kunsill
            dwar l-iffirmar, f'isem l-Unjoni Ewropea, tal-Ftehim għall-prevenzjoni tas-Sajd mhux regolat fl-ibħra miftuħa fl-Oċean Artiku Ċentrali

               ANNESS

               FTEHIM GĦALL-PREVENZJONI TAS-SAJD MHUX REGOLAT F'IBĦRA MIFTUĦA

                FL-OĊEAN ARTIKU ĊENTRALI

               Il-Partijiet għal dan il-Ftehim,

               Filwaqt li jirrikonoxxu li sa ftit ilu s-silġ b’mod ġenerali kien jgħatti l-parti tal-ibħra miftuħa tal-Oċean Artiku ċentrali tul is-sena kollha, li kien jagħmel is-sajd f’dawk l-ilmijiet impossibbli, iżda dik il-kopertura tas-silġ f’dik iż-żona naqset fis-snin reċenti;

               Filwaqt li jirrikonoxxu li, filwaqt li l-ekosistemi fl-Oċean Artiku ċentrali kienu relattivament mhux esposti għal attivitajiet tal-bniedem, dawk l-ekosistemi qed jinbidlu minħabba t-tibdil fil-klima u fenomeni oħra, u li l-effetti ta’ dawn il-bidliet mhumiex mifhuma sew;

               Filwaqt li jirrikonoxxu r-rwol kruċjali ta' ekosistemi tal-baħar b'saħħithom u sostenibbli u tas-sajd għall-ikel u n-nutrizzjoni;

               Filwaqt li jirrikonoxxu r-responsabbiltajiet speċjali u l-interessi speċjali tal-Istati kostali tal-Oċean Artiku ċentrali fir-rigward tal-konservazzjoni u l-ġestjoni sostenibbli ta’ stokkijiet ta’ ħut fl-Oċean Artiku ċentrali;

               Filwaqt li jinnotaw f’dan ir-rigward l-inizjattiva tal-Istati kostali tal-Oċean Artiku ċentrali kif riflessa fid-Dikjarazzjoni Dwar il-Prevenzjoni ta' Sajd Mhux Regolat fl-Ibħra Miftuħa fl-Oċean Artiku Ċentrali iffirmata fis-16 ta’ Lulju 2015;

               Filwaqt li jfakkru fil-prinċipji u d-dispożizzjonijiet ta’ trattati u strumenti internazzjonali oħra relatati ma’ sajd tal-baħar li diġà japplikaw fil-parti tal-ibħra miftuħa tal-Oċean Artiku ċentrali, inklużi dawk li hemm f’dawn li ġejjin:

               il-Konvenzjoni tan-Nazzjonijiet Uniti dwar il-Liġi tal-Baħar tal-10 ta’ Diċembru 1982 ("il-Konvenzjoni");

               il-Ftehim dwar l-Implimentazzjoni tad-Dispożizzjonijiet tal-Konvenzjoni tan-Nazzjonijiet Uniti dwar il-Liġi tal-Baħar tal-10 ta' Diċembru 1982 relatati mal-Konservazzjoni u l-Ġestjoni ta' Stokkijiet ta' Ħut Transżonali u Stokkijiet ta' Ħut li Jpassi Ħafna tal-4 ta' Awwissu 1995 ("il-Ftehim tal-1995"); u

               il-Kodiċi ta' Kondotta tal-1995 għal Sajd Responsabbli u strumenti oħra rilevanti adottati mill-Organizzazzjoni tal-Ikel u l-Agrikoltura tan-Nazzjonijiet Uniti;

               Filwaqt li jissottolinjaw l-importanza li tiġi żgurata l-kooperazzjoni u l-koordinazzjoni bejn il-Partijiet u l-Kummissjoni tas-Sajd tal-Atlantiku tal-Grigal, li għandha l-kompetenza li tadotta miżuri ta’ konservazzjoni u ġestjoni f'parti mit-taqsima tal-ibħra miftuħa tal-Oċean Artiku ċentrali, u mekkaniżmi rilevanti oħra għall-ġestjoni tas-sajd li huma stabbiliti u mħaddma f’konformità mad-dritt internazzjonali, kif ukoll mal-korpi u l-programmi internazzjonali rilevanti;

               Filwaqt li jemmnu li s-sajd kummerċjali x'aktarx ma jsirx vijabbli fil-parti tal-ibħra miftuħa tal-Oċean Artiku ċentrali fil-futur qrib u li għalhekk fiċ-ċirkustanzi attwali huwa prematur li jiġu stabbiliti xi organizzazzjonijiet jew arranġamenti reġjonali jew subreġjonali addizzjonali għall-ġestjoni tas-sajd għall-parti tal-ibħra miftuħa tal-Oċean Artiku ċentrali;

               Filwaqt li jixtiequ, b'mod konsistenti mal-approċċ ta’ prekawzjoni, jipprevjenu l-bidu ta’ sajd mhux regolat fil-parti tal-ibħra miftuħa tal-Oċean Artiku ċentrali filwaqt li tinżamm taħt rieżami regolari l-ħtieġa għal miżuri ta’ konservazzjoni u ta’ ġestjoni addizzjonali;

               Filwaqt li jfakkru fid-Dikjarazzjoni tan-Nazzjonijiet Uniti tal-2007 dwar id-Drittijiet tal-Popli Indiġeni;

               Filwaqt li jirrikonoxxu l-interessi tar-residenti tal-Artiku, inklużi l-popli indiġeni tal-Artiku, fil-konservazzjoni fit-tul u l-użu sostenibbli tar-riżorsi ħajjin tal-baħar u f'ekosistemi tal-baħar b’saħħithom fl-Oċean Artiku u waqt li jissottolinjaw l-importanza li jinvolvuhom u lill-komunitajiet tagħhom; u

               Filwaqt li jixtiequ jippromwovu l-użu ta’ kemm l-għarfien xjentifiku u l-għarfien indiġenu u lokali tar-riżorsi ħajjin tal-baħar tal-Oċean Artiku u l-ekosistemi li jseħħu fihom bħala bażi għall-konservazzjoni u l-ġestjoni tas-sajd fil-parti tal-ibħra miftuħa tal-Oċean Artiku ċentrali,

               Ftehmu kif ġej:

               Artikolu 1

               Użu ta’ Termini

               Għall-finijiet ta' dan il-Ftehim:

               (a)
                     "Żona tal-Ftehim" tfisser il-parti unika tal-ibħra miftuħa tal-Oċean Artiku ċentrali li hija mdawwra b’ilmijiet li fihom il-Kanada, ir-Renju tad-Danimarka fir-rigward ta’ Greenland, tar-Renju tan-Norveġja, il-Federazzjoni Russa u l-Istati Uniti tal-Amerika jeżerċitaw il-ġurisdizzjoni tas-sajd;

               (b)
                     "ħut" tfisser speċijiet ta’ ħut, molluski u krustaċji barra dawk li jappartjenu għal speċijiet sedentarji kif definit fl-Artikolu 77 tal-Konvenzjoni;

               (c)
                     "sajd" tfisser it-tiftix għal, l-attrazzjoni, il-lokalizzazzjoni, il-qbid, it-teħid jew il-ġbir ta’ ħut jew kwalunkwe attività li tista’ raġonevolment tkun mistennija li tirriżulta fl-attrazzjoni, fil-lokalizzazzjoni, fil-qbid, fit-teħid jew fil-ġbir tal-ħut;

               (d)
                     "sajd kummerċjali" tfisser sajd għal skopijiet kummerċjali;

               (e)
                     "sajd esploratorju" tfisser sajd għall-fini ta’ valutazzjoni tas-sostenibbiltà u l-fattibbiltà ta’ sajd kummerċjali fil-ġejjieni billi jikkontribwixxi għal data xjentifika dwar sajd bħal dan;

               (f)
                     "bastiment" tfisser kwalunkwe bastiment li jintuża, li huwa mgħammar biex jintuża, inkella li huwa maħsub li jintuża għas-sajd.

               Artikolu 2

               Objettiv ta' dan il-Ftehim

               L-objettiv ta’ dan il-Ftehim huwa li jipprevjeni s-sajd mhux regolat fil-parti tal-ibħra miftuħa tal-Oċean Artiku ċentrali permezz tal-applikazzjoni ta’ miżuri prekawzjonarji ta’ konservazzjoni u ġestjoni bħala parti minn strateġija fit-tul biex tissalvagwardja l-ekosistemi tal-baħar b’saħħithom u biex jiġu żgurati l-konservazzjoni u l-użu sostenibbli ta’ stokkijiet ta’ ħut.

               Artikolu 3

               Miżuri Interim ta’ Konservazzjoni u Ġestjoni fir-rigward tas-Sajd

               1.
                     Kull Parti għandha tawtorizza l-bastimenti intitolati li jtajru l-bandiera tagħha biex iwettqu sajd kummerċjali fiż-Żona tal-Ftehim biss skont:

               (a)
                     miżuri ta’ konservazzjoni u ġestjoni għall-ġestjoni sostenibbli ta’ stokkijiet ta' ħut adottati minn organizzazzjoni jew arranġament wieħed jew aktar reġjonali jew subreġjonali għall-ġestjoni tas-sajd li kienu jew jistgħu jkunu stabbiliti u li huma mħaddma skont id-dritt internazzjonali biex jiġġestixxu dan is-sajd skont l-istandards internazzjonali rikonoxxuti, jew

               (b)
                     miżuri interim ta’ konservazzjoni u ġestjoni li jistgħu jiġi stabbiliti mill-Partijiet skont l-Artikolu 5, paragrafu 1 (c) (ii).

               2.
                     Il-Partijiet huma mħeġġa jagħmlu riċerka xjentifika taħt il-qafas tal-Programm Konġunt ta’ Riċerka Xjentifika u Monitoraġġ stabbilit skont l-Artikolu 4 u skont il-programmi xjentifiċi nazzjonali rispettivi tagħhom.

               3.
                     Parti tista’ tawtorizza bastimenti intitolati li jtajru l-bandiera tagħha biex iwettqu sajd esploratorju fiż-Żona tal-Ftehim biss skont il-miżuri ta’ konservazzjoni u ġestjoni stabbiliti mill-Partijiet abbażi tal-Artikolu 5, il-paragrafu 1(d).

               4.
                     Il-partijiet għandhom jiżguraw li l-attivitajiet ta’ riċerka xjentifika tagħhom li jinvolvu l-qbid ta’ ħut fiż-Żona tal-Ftehim ma jdgħajfux il-prevenzjoni ta' sajd kummerċjali mhux regolat u sajd esploratorju u l-protezzjoni ta’ ekosistemi tal-baħar b’saħħithom. Il-Partijiet huma mħeġġa jinfurmaw lil xulxin dwar il-pjanijiet tagħhom għall-awtorizzazzjoni ta’ tali attivitajiet ta’ riċerka xjentifika.

               5.
                     Il-Partijiet għandhom jiżguraw il-konformità ma’ miżuri interim stabbiliti b’dan l-Artikolu, u bi kwalunkwe miżura interim addizzjonali jew differenti li huma jistgħu jistabbilixxu skont l-Artikolu 5, il-paragrafu 1 (c).

               6.
                     B'mod konsistenti mal-Artikolu 7 tal-Ftehim tal-1995, l-Istati kostali Parti u Partijiet oħra għandhom jikkooperaw sabiex jiżguraw il-kompatibbiltà ta’ miżuri ta’ konservazzjoni u ġestjoni għal stokkijiet ta’ ħut li jinsabu f’żoni kemm ġewwa kif ukoll lil hinn mill-ġurisdizzjoni nazzjonali fl-Oċean Artiku ċentrali sabiex jiġu żgurati l-konservazzjoni u l-ġestjoni ta’ dawn l-istokkijiet fl-intier tagħhom.

               7.
                     Ħlief kif ipprovdut fil-paragrafu 4 hawn fuq, xejn f’dan il-Ftehim ma għandu jiġi interpretat bħala li jillimita d-drittijiet tal-Partijiet fir-rigward tar-riċerka xjentifika tal-baħar kif rifless fil-Konvenzjoni.

               Artikolu 4

               Programm Konġunt ta’ Riċerka Xjentifika u Monitoraġġ

               1.
                     Il-Partijiet għandhom jiffaċilitaw il-kooperazzjoni f’attivitajiet xjentifiċi bil-għan li jiżdied l-għarfien tar-riżorsi ħajjin tal-baħar fl-Oċean Artiku ċentrali u l-ekosistemi li jseħħu fihom.

               2.
                     Il-Partijiet jaqblu li jistabbilixxu, fi żmien sentejn mid-dħul fis-seħħ ta’ dan il-Ftehim, Programm Konġunt ta’ Riċerka Xjentifika u Monitoraġġ bil-għan li jtejbu l-għarfien tagħhom tal-ekosistemi fiż-Żona tal-Ftehim u, b’mod partikolari, li jiddeterminaw jekk jistax ikun hemm stokkijiet ta' ħut li jeżistu fiż-Żona tal-Ftehim issa jew fil-ġejjieni li jistgħu jinġabru fuq bażi sostenibbli u l-impatti possibbli ta’ tali sajd fuq l-ekosistemi fiż-Żona tal-Ftehim.

               3.
                     Il-Partijiet għandhom jiggwidaw l-iżvilupp, il-koordinazzjoni u l-implimentazzjoni tal-Programm Konġunt ta’ Riċerka Xjentifika u Monitoraġġ.

               4.
                     Il-Partijiet għandhom jiżguraw li l-Programm Konġunt ta’ Riċerka Xjentifika u Monitoraġġ jieħu kont tax-xogħol tal-organizzazzjonijiet, il-korpi u l-programmi xjentifiċi u tekniċi rilevanti, kif ukoll tal-għarfien indiġenu u lokali.

               5.
                     Bħala parti mill-Programm Konġunt ta’ Riċerka Xjentifika u ta’ Monitoraġġ, il-Partijiet għandhom jadottaw, fi żmien sentejn mid-dħul fis-seħħ ta’ dan il-Ftehim, protokoll dwar il-kondiviżjoni tad-data u għandhom jikkondividu data rilevanti, direttament jew permezz ta’ organizzazzjonijiet, korpi u programmi xjentifiċi u tekniċi rilevanti, f'konformità ma' dak il-protokoll.

               6.
                     Il-Partijiet għandhom jagħmlu laqgħat xjentifiċi konġunti, personalment jew b’mod ieħor, mill-inqas kull sentejn u mill-inqas xahrejn qabel il-laqgħat tal-Partijiet li jseħħu skont l-Artikolu 5 biex jippreżentaw ir-riżultati tar-riċerka tagħhom, biex jirrieżaminaw l-aħjar informazzjoni xjentifika disponibbli, u biex jipprovdu parir xjentifiku fil-ħin għal-laqgħat tal-Partijiet. Il-Partijiet għandhom jadottaw, fi żmien sentejn mid-dħul fis-seħħ ta’ dan il-Ftehim, it-termini ta’ referenza u proċeduri oħra għat-tħaddim tal-laqgħat xjentifiċi konġunti.

               Artikolu 5

               Rieżami u Implimentazzjoni Ulterjuri

               1.
                     Il-Partijiet għandhom jiltaqgħu kull sentejn jew aktar spiss jekk jiddeċiedu hekk. Matul il-laqgħat tagħhom, il-Partijiet għandhom, fost l-oħrajn:

               (a)
                     jirrieżaminaw l-implimentazzjoni ta’ dan il-Ftehim u, meta xieraq, jikkunsidraw kwalunkwe kwistjoni relatata mat-tul ta' żmien ta’ dan il-Ftehim skont l-Artikolu 13, il-paragrafu 2;

               (b)
                     jirrieżaminaw l-informazzjoni xjentifika disponibbli kollha żviluppata permezz tal-Programm Konġunt ta’ Riċerka Xjentifika u Monitoraġġ, mill-programmi xjentifiċi nazzjonali, u minn kwalunkwe sors rilevanti ieħor, inkluż l-għarfien lokali u indiġenu;

               (c)
                     abbażi tal-informazzjoni xjentifika miksuba mill-Programm Konġunt ta’ Riċerka Xjentifika u Monitoraġġ, mill-programmi xjentifiċi nazzjonali, u minn sorsi rilevanti oħra, u filwaqt li jittieħed kont tal-ġestjoni tas-sajd rilevanti u kunsiderazzjonijiet tal-ekosistemi, inkluż l-approċċ ta’ prekawzjoni u l-impatti potenzjalment negattivi tas-sajd fuq l-ekosistemi, jikkunsidraw, fost l-oħrajn, jekk id-distribuzzjoni, il-migrazzjoni u l-abbundanza ta’ ħut fiż-Żona tal-Ftehim tkunx ta’ appoġġ għal sajd kummerċjali sostenibbli u, fuq dik il-bażi, jistabbilixxu:

               (i)
                     jekk jibdewx negozjati biex jistabbilixxu organizzazzjoni jew arranġament wieħed jew aktar addizzjonali għall-ġestjoni tas-sajd reġjonali jew subreġjonali għall-ġestjoni ta’ sajd fiż-Żona tal-Ftehim; u

               (ii)
                     jekk, ladarba n-negozjati jkunu bdew skont is-subparagrafu (i) hawn fuq u ladarba l-Partijiet ikunu qablu dwar mekkaniżmi li jiżguraw is-sostenibbiltà tal-istokkijiet ta' ħut, jistabbilixxux miżuri interim ta’ konservazzjoni u ġestjoni addizzjonali jew differenti fir-rigward ta’ dawk l-istokkijiet fiż-Żona tal-Ftehim.

               (d)
                     jistabbilixxu, fi żmien tliet snin mid-dħul fis-seħħ ta’ dan il-Ftehim, il-miżuri ta’ konservazzjoni u ġestjoni għas-sajd esploratorju fiż-Żona tal-Ftehim. Il-Partijiet jistgħu jemendaw tali miżuri minn żmien għal żmien. Dawn il-miżuri għandhom jipprovdu, fost l-oħrajn, li:

               (i)
                     sajd esploratorju m’għandux jimmina l-objettiv ta’ dan il-Ftehim;

               (ii)
                     sajd esploratorju għandu jkun limitati fit-tul ta' żmien, l-ambitu u l-iskala biex inaqqas l-impatti fuq l-istokkijiet tal-ħut u l-ekosistemi u għandu jkun soġġett għal rekwiżiti standard stabbiliti fil-protokoll tal-kondiviżjoni tad-data adottat skont l-Artikolu 4(5);

               (iii)
                     Parti tista’ tawtorizza sajd esploratorju biss abbażi ta’ riċerka xjentifika serja u meta huwa konsistenti mal-Programm Konġunt ta’ Monitoraġġ u ta’ Riċerka Xjentifika u l-programm/i xjentifiċi nazzjonali tagħha stess;

               (iv)
                     Parti tista’ tawtorizza sajd esploratorju biss wara li tkun innotifikat lill-Partijiet l-oħra dwar il-pjanijiet tagħha għal tali sajd u tkun ipprovdiet lill-Partijiet oħra opportunità biex jikkummentaw dwar dawn il-pjanijiet; u

               (v)
                     Parti għandha tissorvelja b’mod adegwat kwalunkwe sajd esploratorju li tkun awtorizzat u tirrapporta r-riżultati ta’ tali sajd lill-Partijiet l-oħra.

               2.
                     Sabiex tippromwovi l-implimentazzjoni ta’ dan il-Ftehim, inkluż fir-rigward tal-Programm Konġunt ta’ Monitoraġġ u ta’ Riċerka Xjentifika u attivitajiet oħra mwettqa skont l-Artikolu 4, il-Partijiet jistgħu jiffurmaw kumitati jew korpi simili fejn rappreżentanti tal-komunitajiet tal-Artiku, inklużi l-popli indiġeni tal-Artiku, jistgħu jipparteċipaw.

               Artikolu 6

               Teħid tad-Deċiżjonijiet

               1.
                     Deċiżjonijiet tal-Partijiet dwar materji ta’ proċedura għandhom jittieħdu b’maġġoranza tal-Partijiet li jitfgħu voti fl-affermattiv jew fin-negattiv.

               2.
                     Deċiżjonijiet tal-Partijiet dwar materji ta’ sustanza għandhom jittieħdu b’kunsens. Għall-finijiet ta’ dan l-Artikolu, "kunsens" tfisser in-nuqqas ta’ kwalunkwe oġġezzjoni formali magħmula fiż-żmien li ttieħdet id-deċiżjoni.

               3.
                     Kwistjoni għandha titqies li tkun ta' sustanza jekk kwalunkwe Parti tqis li hi ta’ sustanza.

               Artikolu 7

               Soluzzjoni tat-Tilwim

               Id-dispożizzjonijiet relatati mas-soluzzjoni tat-tilwim stabbiliti fil-Parti VIII tal-Ftehim tal-1995 japplikaw, mutatis mutandis, għal kull tilwim bejn Partijiet rigward l-interpretazzjoni jew l-applikazzjoni ta' dan il-Ftehim, kemm jekk huma wkoll Partijiet għall-Ftehim tal-1995 jew le.

               Artikolu 8

               Dawk li mhumiex partijiet

               1.
                     Il-Partijiet għandhom jinkoraġġixxu lil dawk li mhumiex partijiet għal dan il-Ftehim jieħdu miżuri li huma konsistenti mad-dispożizzjonijiet ta’ dan il-Ftehim.

               2.
                     Il-Partijiet għandhom jieħdu miżuri konsistenti mad-dritt internazzjonali biex jiskoraġġixxu l-attivitajiet ta' bastimenti intitolati li jtajru l-bnadar ta' dawk li mhumiex parti li jimminaw l-implimentazzjoni effettiva ta' dan il-Ftehim.

               Artikolu 9

               Iffirmar

               1.
                     Dan il-Ftehim għandu jkun miftuħ għall-iffirmar fi [post] minn [data] mill-Kanada, ir-Repubblika tal-Poplu taċ-Ċina, ir-Renju tad-Danimarka fir-rigward tal-Gżejjer Faroe u Greenland, l-Iżlanda, il-Ġappun, ir-Repubblika tal-Korea, ir-Renju tan-Norveġja, il-Federazzjoni Russa, l-Istati Uniti tal-Amerka u l-Unjoni Ewropea u għandu jibqa’ miftuħ għall-iffirmar għal tnax-il xahar wara dik id-data.

               2.
                     Għal firmatarji għal dan il-Ftehim, dan il-Ftehim għandu jibqa’ miftuħ għar-ratifika, l-aċċettazzjoni jew l-approvazzjoni f’kull ħin.

               Artikolu 10

               Adeżjoni

               1.
                     Għall-Istati elenkati fl-Artikolu 9(1) li ma jkunux iffirmaw dan il-Ftehim, u għall-Unjoni Ewropea jekk ma tkunx iffirmat dan il-Ftehim, dan il-Ftehim għandu jibqa’ miftuħ għall-adeżjoni fi kwalunkwe ħin.

               2.
                     Wara d-dħul fis-seħħ ta’ dan il-Ftehim, il-Partijiet jistgħu jistiednu Stati oħra b’interess reali biex jaderixxi ma’ dan il-Ftehim.

               Artikolu 11

               Dħul fis-seħħ

               1.
                     Dan il-Ftehim għandu jidħol fis-seħħ 30 jum wara d-data li fiha jkun wasal għand id-depożitarju tal-istrumenti kollha ta’ ratifika, aċċettazzjoni, jew approvazzjoni ta’ dan il-Ftehim, jew adeżjoni miegħu minn dawk l-Istati u l-Unjoni Ewropea elenkati fl-Artikolu 9(1).

               2.
                     Wara d-dħul fis-seħħ ta’ dan il-Ftehim, huwa għandu jidħol fis-seħħ għal kull Stat mistieden biex jaderixxi skont l-Artikolu 10(2) li jkun iddepożita strument ta’ adeżjoni 30 jum wara d-data tad-depożitu ta’ dak l-istrument.

               Artikolu 12

               Irtirar

               Parti tista’ tirtira minn dan il-Ftehim f’kull mument billi tibgħat notifika bil-miktub tal-irtirar tagħha lid-depożitarju permezz ta' mezzi diplomatiċi, fejn tispeċifika d-data effettiva tal-irtirar tagħha, li għandha tkun mill-inqas sitt xhur wara d-data tan-notifika. L-irtirar minn dan il-Ftehim ma għandux jaffettwa l-applikazzjoni tiegħu fost il-Partijiet li jkun baqa’ jew l-obbligu tal-Parti li tirtira li tissodisfa kwalunkwe obbligu f’dan il-Ftehim li kieku tkun soġġetta għalih skont id-dritt internazzjonali indipendentement minn dan il-Ftehim.

               Artikolu 13

               Tul taż-Żmien tal-Ftehim

               1.
                     Dan il-Ftehim għandu jibqa’ fis-seħħ għal perijodu inizjali ta’ 16-il sena mid-dħul fis-seħħ tiegħu.

               2.
                     Wara li jiskadi l-perijodu inizjali speċifikat fil-paragrafu 1 hawn fuq, dan il-Ftehim għandu jibqa’ fis-seħħ għal perijodu/i ta’ estensjoni ta’ ħames snin suċċessivi ħlief jekk xi Parti:

               (a)
                     tippreżenta oġġezzjoni formali għal estensjoni ta’ dan il-Ftehim waqt l-aħħar laqgħa tal-Partijiet li ssir qabel l-iskadenza tal-perijodu inizjali jew kwalunkwe perijodu ta’ estensjoni sussegwenti; jew

               (b)
                     tibgħat oġġezzjoni formali għal estensjoni lid-depożitarju bil-miktub mhux aktar tard minn sitt xhur qabel l-iskadenza tal-perijodu rispettiv.

               3.
                     Il-Partijiet għandhom jipprovdu għal tranżizzjoni effettiva bejn dan il-Ftehim u kwalunkwe ftehim ġdid potenzjali li jistabbilixxi organizzazzjoni jew arranġament addizzjonali għall-ġestjoni tas-sajd reġjonali jew subreġjonali għall-ġestjoni tas-sajd fiż-Żona tal-Ftehim sabiex jiġu salvagwardati l-ekosistemi tal-baħar b’saħħithom u tiġi żgurata l-konservazzjoni u l-użu sostenibbli ta’ stokkijiet ta’ ħut fiż-Żona tal-Ftehim.

               Artikolu 14

               Relazzjoni ma' Ftehimiet Oħra

               1.
                     Il-Partijiet jirrikonoxxu li huma marbuta u li ser jibqgħu marbuta bl-obbligi tagħhom taħt dispożizzjonijiet rilevanti tad-dritt internazzjonali, inklużi dawk riflessi fil-Konvenzjoni u l-Ftehim tal-1995, u jirrikonoxxu l-importanza li jkomplu jikkooperaw fit-twettiq ta’ dawk l-obbligi anki fil-każ li dan il-Ftehim jiskadi jew jiġi tterminat fin-nuqqas ta’ kwalunkwe ftehim li jistabbilixxi organizzazzjoni jew arranġament addizzjonali għall-ġestjoni tas-sajd reġjonali jew subreġjonali jew arranġament għal ġestjoni tas-sajd fiż-Żona tal-Ftehim.

               2.
                     Xejn f’dan il-Ftehim ma għandu jippreġudika l-pożizzjonijiet ta’ kwalunkwe Parti fir-rigward tad-drittijiet u l-obbligi tagħha taħt ftehimiet internazzjonali u l-pożizzjonijiet tagħha fir-rigward ta’ kwalunkwe kwistjoni relatata mal-liġi tal-baħar, inkluż fir-rigward ta’ kwalunkwe pożizzjoni relatata mal-eżerċizzju tad-drittijiet u l-ġurisdizzjoni fl-Oċean Artiku.

               3.
                     Xejn f’dan il-Ftehim ma għandu jippreġudika d-drittijiet, il-ġurisdizzjoni u l-obbligi ta’ kwalunkwe Parti skont dispożizzjonijiet rilevanti tad-dritt internazzjonali kif rifless fil-Konvenzjoni jew il-Ftehim tal-1995, inkluż id-dritt li tipproponi l-bidu tan-negozjati dwar l-istabbiliment ta’ arranġament wieħed jew aktar addizzjonali għall-ġestjoni tas-sajd reġjonali jew subreġjonali għaż-Żona tal-Ftehim.

               4.
                     Dan il-Ftehim m'għandux ibiddel id-drittijiet u l-obbligi ta' kwalunkwe Parti li jirriżultaw minn ftehimiet oħra kompatibbli ma’ dan il-Ftehim u li ma jaffettwawx it-tgawdija minn Partijiet oħrajn tad-drittijiet tagħhom jew il-prestazzjoni tal-obbligi tagħhom skont dan il-Ftehim. Dan il-Ftehim la għandu jimmina u lanqas ikun f’konflitt mar-rwol u l-mandat ta’ kwalunkwe mekkaniżmu internazzjonali eżistenti relatat mal-ġestjoni tas-sajd.

               Artikolu 15

               Depożitarju

               1.
                     Il-Gvern tal-Kanada għandu jkun id-depożitarju ta’ dan il-Ftehim.

               2.
                     L-istrumenti tar-ratifika, l-aċċettazzjoni, l-approvazzjoni jew l-adeżjoni għandhom jiġu ddepożitati mad-depożitarju.

               3.
                     Id-depożitarju għandu jgħarraf lill-firmatarji kollha u lill-Partijiet kollha bid-depożitu tal-istrumenti kollha tar-ratifika, l-aċċettazzjoni, l-approvazzjoni jew l-adeżjoni u jwettaq dawk il-funzjonijiet l-oħra kif previsti fil-Konvenzjoni ta’ Vjenna dwar il-Liġi tat-Trattati tal-1969.

               Magħmul fi _________________________ dan ______ jum ta’ _________, 201X, f’oriġinal uniku, bil-lingwa Ċiniża, Ingliża, Franċiża u Russa, b’kull test ikun ugwalment awtentiku.